Betjente bevæbnet med maskinpistoler har i eftermiddag taget plads foran Søren Pape Poulsens bolig, der ligger midt i Viborg i nærheden af Viborg Domkirke.

Politiet har været til stede fra cirka klokken 14.40, skriver TV Midtvest.

Justitsministeriet oplyser i en meget kortfattet kommentar, at "politiet er til stede ved justitsminister Søren Pape Poulsens bolig, da sikkerheden omkring ministeren for tiden er blevet styrket."

Det er også meget sparsomt med oplysninger, der kommer fra Midt- og Vestjyllands Politi, der kun vil bekræfte deres tilstedeværelse.

- Jeg kan bekræfte, vi er til stede ved hans hus. Mere kan jeg ikke sige, lyder det fra vagthavende hos Midt- og Vestjyllands Politi, Jan Nørrum, til DR Nyheder.

Ifølge TV Midtvest ankom to mænd i en sort landrover omkring klokken 16.30 til adressen.

Justitsminister Søren Pape Poulsen blev eskorteret ind i lejligheden.

En af to formodede betjente gik op i lejligheden med justitsministeren, og den anden parkerede bilen og gik efterfølgende op.

Politets indsatsleder på stedet vil ikke bekræfte, om de to personer i den sorte Land Rover er fra PET.